**LOV for Norges Friidrettsforbund**

Stiftet: 1. mai 1896.

Sist endret 23. oktober 2020 ved vedtak i NFIFs styre.

**Del I GENERELLE BESTEMMELSER**

1. **INNLEDENDE BESTEMMELSER**

**§ 1 Formål**

1. Norges Friidrettsforbunds (NFIF) formål er å fremme friidretten i Norge, og representere idretten internasjonalt ved å:
	1. arbeide for friidretten i form av elite-, bredde- og mosjonsløpsaktiviteter på alle plan.
	2. utvide og sikre friidrettens faglige og etiske grunnlag.
	3. bidra til samarbeid mellom lagene.
	4. arbeide aktivt for å hindre bruk av dopingmidler.
2. Arbeidet skal preges av frivillighet, demokrati, lojalitet og likeverd. All idrettsrettslig aktivitet skal bygge på grunnverdier som idrettsglede, fellesskap, helse og ærlighet.

**§ 2 Organisasjon**

1. Norges Friidrettsforbund (NFIF) er en sammenslutning av alle norske idrettslag som organiserer friidrett og/eller mosjonsløpsaktiviteter på sitt program, og som er medlemmer av Norges idrettsforbund og olympiske og paralympiske komite (NIF).
2. Forbundet inndeles i friidrettskretser. Styret fastsetter de geografiske grensene for disse med bakgrunn i organisasjonsmessige prosesser og tingvedtak i kretsene.
3. NFIF er medlem av Norges Idrettsforbund (NIF), World Athletics (WA) og European Athletics (EA), og skal overholde deres respektive regelverk og vedtak. NIFs lov gjelder for NFIF uavhengig av hva som måtte stå i NFIFs egen lov.
4. Opptak av nye idretter, samt endring av NFIFs navn, må godkjennes av Idrettsstyret.
5. Alle idrettslag som er medlem av NFIF, plikter å overholde NIFs og NFIFs regelverk, sikkerhetsforskrifter og vedtak.

**§ 3 Oppgaver og myndighet**

1. NFIF skal utvikle egen aktivitet, organisasjon, økonomi og ansatte slik at det imøtekommer de krav og utfordringer friidrettens medlemmer, norsk friidrett og internasjonal friidrett stiller.
2. NFIF er et selvstendig rettssubjekt og ansvarlig for egen virksomhet. NFIF er den høyeste faglige myndighet på friidrettens område. Med faglig myndighet menes myndighet i saker som omfatter friidretten med følgende unntak:
3. Spørsmål av organisasjonsmessig art som er felles for flere idrettsgrener.
4. Spørsmål vedrørende barne- og ungdomsidrett som er felles for flere idrettsgrener.
5. Økonomisk kontroll i henhold til NIFs lov § 4-4 bokstav i. Dette er ikke til hinder for at NFIF selv iverksetter kontrollrutiner.
6. Internasjonal representasjon i henhold til NIFs lov § 4-4 bokstav j.
7. Samarbeid med idrettsorganisasjoner/utøvere utenfor NIF må være godkjent og underlagt kontroll av NFIF.

**§ 4 Medlemskap, kontingenter og avgifter**

(1) Idrettslag som organiserer friidrett og/eller mosjonsløp og er medlem av NIF, kan søke om til å bli medlem i NFIF.

(2) Søknad om medlemskap sendes NFIF via idrettskretsen. Utmelding skjer på samme måte.

(3) Et idrettslag er medlem av forbundet når søknaden er godkjent. Det får representasjonsrett på krets- og forbundsting når det har vært medlem av NIF i 6 måneder og de pålagte forpliktelser er oppfylt.

1. Når søknad er sendt forbundet, har lagets medlemmer rett til å delta i individuelle øvelser, men ikke i lagkonkurranser.
2. Lagene betaler ikke kontingent til NFIF. Lagene betaler kontingent til kretsene i henhold til kretsens vedtak.
3. Skyldig kontingent/avgifter medfører tap av møterett, stemmerett og forslagsrett til og på særforbundstinget.
4. NFIFs styre kan frata idrettslaget medlemskapet i NFIF dersom laget skylder kontingent eller avgift, ikke overholder NIFs eller særforbundets regelverk eller vedtak, eller på annen måte vesentlig misligholder sine medlemsforpliktelser.
5. **TILLITSVALGTE**

**§ 5 Kjønnsfordeling**

* + 1. Særforbundet skal arbeide for en lik kjønnsfordeling ved valg/oppnevning til styrer, komiteer mv. og representasjon til særforbundstinget. Ved valg/oppnevning av styre, råd, utvalg/komite mv. og ved representasjon til Idrettstinget, skal begge kjønn være representert. Sammensetningen skal være forholdsmessig i forhold til kjønnsfordelingen i medlemsmassen, dog slik at det ved valg/oppnevning av mer enn tre personer skal velges/oppnevnes minst to personer fra hvert kjønn. Bestemmelsen gjelder også der det velges mer enn ett varamedlem. Ansattes representant teller ikke med ved beregningen av kjønnsfordelingen.
		2. Ved valg/oppnevning til styre, råd, utvalg/komite mv. i strid med bestemmelsen, skal styret innen en måned etter tinget sende ut innkalling til ekstraordinært ting der nytt valg foretas. Eksisterende medlemmer i det aktuelle styret, komiteen mv. blir sittende til nytt styre, komite mv. er valgt/oppnevnt.
		3. Ved representasjon må den delegasjon som møter oppfylle bestemmelsen, hvis ikke skal antallet representanter i den fremmøtte delegasjonen reduseres slik at den oppfyller bestemmelsen. Tinget kan likevel godkjenne den fremmøtte delegasjonen dersom det foreligger uforutsette forhold utenfor organisasjonsleddets kontroll.
		4. Idrettsstyret kan pålegge NFIF å oppfylle bestemmelsen, herunder å innkalle til nytt ting eller foreta ny oppnevning.

Idrettsstyret kan, når det foreligger særlige forhold, gi dispensasjon fra denne bestemmelsen for et valg/oppnevning.

**§ 6 Valgbarhet og representasjonsretten for arbeidstaker**

1. Med arbeidstaker etter denne bestemmelsen menes person som:

a) utfører lønnet arbeid for et organisasjonsledd tilsvarende en stillingsbrøk på mer enn 20 %, eller

b) mottar mer enn 1 G i lønn/andre ytelser fra et organisasjonsledd i løpet av et kalenderår.

1. En arbeidstaker i et organisasjonsledd er ikke valgbar til styre, råd, utvalg/komite mv. i organisasjonsleddet eller overordnet organisasjonsledd. Tillitsvalgt som får relevant ansettelse i et organisasjonsledd, plikter å fratre tillitsvervet ved tiltredelse av stillingen, og kan ikke gjeninntre før ansettelsesforholdet er opphørt.
2. En arbeidstaker i et organisasjonsledd kan ikke velges eller oppnevnes som representant til ting eller ledermøte i overordnet organisasjonsledd. Det kan heller ikke velges eller oppnevnes representant som er arbeidstaker i det organisasjonsledd representasjonen skjer.
3. Bestemmelsen er ikke til hinder for at organisasjonsleddet gir de ansatte rett til å utpeke ansattrepresentant(er) til organisasjonsleddets styre.
4. En person som er valgt eller oppnevnt i strid med bestemmelsen, anses ikke som valgt eller oppnevnt.
5. Idrettsstyret kan, når det foreligger særlige forhold, gi dispensasjon fra bestemmelsen for et valg/oppnevning.

**§ 7 Valgbarheten og representasjonsretten for andre personer med tilknytning til et organisasjonsledd**

1. En person som har en økonomisk særinteresse i driften av et organisasjonsledd som overstiger 1 G i løpet av kalenderåret, er ikke valgbar til styre, råd, utvalg/komite innen NFIF eller NIF. Det samme gjelder styremedlem, ansatt eller aksjonær med vesentlig innflytelse i en juridisk person som har slik økonomisk særinteresse som nevnt i første setning. Begrensningen gjelder ikke for styremedlem oppnevnt av et organisasjonsledd. Tillitsvalgt som får en slik økonomisk særinteresse, styreverv, ansettelse eller eierandel, plikter å fratre tillitsvervet, og kan ikke gjeninntre før ansettelsesforholdet mv. er opphørt.
2. Person som i henhold til første ledd ikke er valgbar, kan heller ikke velges eller oppnevnes som representant til ting eller ledermøte i overordnet organisasjonsledd. Det kan heller ikke velges eller oppnevnes representant som har en tilsvarende tilknytning til det organisasjonsleddet representasjonene skjer.
3. En person som er valgt eller oppnevnt i strid med bestemmelsen anses som ikke valgt eller oppnevnt.
4. Idrettsstyret kan, når det foreligger særlige forhold, gi dispensasjon fra bestemmelsen for et valg/oppnevning..

 **§ 8 Inhabilitet**

1. En tillitsvalgt, oppnevnt representant eller ansatt i NFIF er inhabil til å tilrettelegge grunnlaget for en avgjørelse eller til å treffe avgjørelse:
	1. når vedkommende selv er part i saken,
	2. når vedkommende er i slekt eller svogerskap med en part i opp- eller nedstigende linje eller i sidelinje så nær som søsken,
	3. når vedkommende er eller har vært gift med eller er forlovet eller samboer med en part,
	4. når vedkommende leder eller har ledende stilling i, eller er medlem av styret i et organisasjonsledd eller annen juridisk person som er part i saken.

(2) Likeså er vedkommende inhabil når andre særegne forhold foreligger som er egnet til å svekke tilliten til vedkommendes upartiskhet; blant annet skal det legges vekt på om avgjørelsen i saken kan innebære særlig fordel, tap eller ulempe for vedkommende selv eller noen som vedkommende har nær personlig tilknytning til. Det skal også legges vekt på om inhabilitetsinnsigelse er reist av en part.

(3) Er en overordnet inhabil, kan avgjørelse i saken heller ikke treffes av direkte underordnet i NFIF.

(4) Inhabilitetsreglene får ikke anvendelse dersom det er åpenbart at den tillitsvalgte, oppnevnte representanten eller ansattes tilknytning til saken eller partene ikke vil kunne påvirke vedkommendes standpunkt og idrettslige interesser ikke tilsier at vedkommende viker sete.

(5) Med part menes i denne bestemmelsen person, herunder juridisk person som en avgjørelse retter seg mot eller som saken ellers direkte gjelder.

(6) I styrer, komiteer og utvalg treffes avgjørelsen av organet selv, uten at vedkommende medlem deltar. Dersom det i en og samme sak oppstår spørsmål om inhabilitet for flere medlemmer, kan ingen av dem delta ved avgjørelsen av sin egen eller et annet medlems habilitet, med mindre organet ellers ikke ville være vedtaksført i spørsmålet. I sistnevnte tilfelle skal alle møtende medlemmer delta. Medlemmet skal i god tid si fra om forhold som gjør eller kan gjøre vedkommende inhabil. Før spørsmålet avgjøres, bør varamedlem eller annen stedfortreder innkalles til å møte og delta ved avgjørelsen dersom det kan gjøres uten vesentlig tidsspille eller kostnad.

(7) I øvrige tilfeller avgjør vedkommende selv om vedkommende er inhabil. Dersom en part krever det og det kan gjøres uten vesentlig tidsspille, eller vedkommende ellers finner grunn til det, skal vedkommende selv forelegge spørsmålet for sin nærmeste overordnete til avgjørelse.

(8) Habilitetsregelen gjelder alle organer og alle ledd i forbundet bortsett fra Friidrettstinget.

**§9 Vedtaksførhet, flertallskrav og protokoll**

1. Styrer, komiteer og utvalg i NFIF er vedtaksføre når et flertall av medlemmene er til stede. Vedtak fattes med flertall av de avgitte stemmene. Ved stemmelikhet er møteleders stemme avgjørende.
2. Vedtak kan fattes ved skriftlig behandling eller ved fjernmøte dersom et flertall av medlemmene gir sin tilslutning til dette. Ved skriftlig behandling sendes kopier av sakens dokumenter samtidig til alle medlemmer med forslag til vedtak. Ved fjernmøte skal alle møtedeltakerne kunne kommunisere med hverandre.
3. Det skal føres protokoll fra styremøter, og referat fra komitéer og utvalg. Protokollene skal være tilgjengelige for NFIFs medlemmer/tilsluttede organisasjonsledd, med mindre styret bestemmer noe annet i den enkelte sak.

**§10 Refusjon av utgifter. Godtgjørelse**

1. Tillitsvalgt kan motta refusjon for nødvendige, faktiske utgifter som påføres vedkommende i forbindelse med utførelsen av vervet.
2. Tillitsvalgt kan motta en rimelig godtgjørelse for sitt arbeid. Beløpet skal dekke godtgjørelse for utført arbeid, og tapt arbeidsfortjeneste fastsettes for hver valgperiode. Styret bestemmer hvilke tillitsvalgte som skal motta slik godtgjørelse og størrelsen på denne, med unntak av godtgjørelse til styret. Leder av valgkomité, leder av lovutvalg og leder av kontrollutvalg fastsetter beløpets størrelse angjeldende styret, som angis i form av en prosentsats av generalsekretærens lønn.
3. Godtgjørelse til styret og generalsekretær/daglig leder skal klart fremgå av vedtatt budsjett og regnskap spesifisert for hver enkelt tillitsvalgt.

**III ØKONOMI**

**§ 11 Regnskaps- og revisjonsplikt mv.**

1. NFIF er regnskaps- og revisjonspliktig, og skal. utarbeide et årsregnskap som fastsettes senest seks måneder etter regnskapsårets slutt. Idrettsstyret kan sette en tidligere frist. Årsregnskapet skal undertegnes av samtlige styremedlemmer. Generalsekretær skal også signere.
2. NFIF skal engasjere revisor og følge alminnelig lovgivning for regnskap og revisjon selv om det ikke er forpliktet til dette etter alminnelig lovgivning..
3. Bankkonti skal være knyttet til NFIF og skal disponeres av minimum to personer i fellesskap. Alle utbetalingstransaksjoner skal være godkjent av minimum to personer i fellesskap.
4. NFIF skal ha underslagsforsikring

**§ 12 Budsjett**

1. På Friidrettstinget skal det vedtas et budsjett som inneholder alle hovedposter i resultatregnskapet. Eventuelle midler avsatt til kontrollutvalgets arbeid skal spesifiseres særskilt.
2. Styret fastsetter årlige budsjetter innenfor rammen av langtidsbudsjettet, og hvis hensiktsmessig fremlegges disse på eventuelle ledermøter eller tilsvarende i perioden mellom tingene.
3. Budsjettet skal være realistisk, og resultatet skal ikke vise underskudd med mindre det dekkes av positiv egenkapital.
4. Det vedtatte budsjettet bør fremkomme i egen kolonne når årsregnskapet fremlegges.

**§ 13 Utlån og garanti**

NFIF kan ikke gi lån eller stille garantier for lån hvis ikke lånet eller garantien er sikret med betryggende pant eller annen betryggende sikkerhet. Sikkerheten for lån og garantier skal opplyses i note til årsoppgjøret. NFIF kan dog delta i NIFs konsernkontoordning etter søknad fra NFIF og beslutning fra Idrettsstyret.

**IV TING, STYRE, UTVALG MV.**

**§ 14 Friidrettstinget**

1. NFIFs høyeste myndighet er Friidrettstinget som avholdes annethvert år innen utgangen av april måned.
2. Friidrettstinget vedtar endringer i denne lov og fastsetter andre nødvendige bestemmelser. Med bestemmelser menes i denne sammenheng generelle retningslinjer gitt av Friidrettstinget.
3. Tinget innkalles av styret med minst 15 ukers varsel til de organisasjonsledd som har representasjonsrett. Innkallingen publiseres på NFIFs internettside eller på annen forsvarlig måte. Innkallingen kan henvise til at saksdokumentene gjøres tilgjengelig på NFIFs internettside eller på annen forsvarlig måte. I så fall skal det fremgå at dokumentene vil bli gjort tilgjengelig senest to uker før Friidrettstinget. Forslag som skal behandles på Friidrettstinget må være sendt til styret senest 10 uker før Friidrettstinget. Alle forslag skal være begrunnet. Fullstendig sakliste, andre nødvendige saksdokumenter og med et utdrag av det reviderte regnskap, avsluttet pr. 31. desember, samt forslag til friidrettstinget må være gjort tilgjengelig senest to uker før Friidrettstinget.
4. Ved innkalling i strid med bestemmelsen, avgjør Friidrettstinget hhv. under godkjenning av innkalling og godkjenning av saklisten, om Friidrettstinget er lovlig innkalt og om det er saker som ikke kan behandles.
5. Påmeldingsfristen for å delta på Friidrettstinget er 3 uker. Påmelding skal gjøres på fastsatt skjema.
6. Tinget er vedtaksført med det antall godkjente representanter som møter.
7. På Friidrettstinget kan ikke behandles forslag om endring i lov eller bestemmelser som ikke er oppført på den saklisten som er gjort tilgjengelig eller sendt ut. Andre saker kan behandles når 2/3 av de stemmeberettigete representantene vedtar det ved godkjenning av saklisten.

**§ 15 Møterett, talerett, forslagsrett og stemmerett**

1. Forslagsrett til Friidrettstinget:

a) Styret.

b) Et representasjonsberettiget organisasjonsledd.

c) Møteberettiget komité/utvalg, i saker som ligger innenfor sitt arbeidsområde.

Møterett, talerett, forslagsrett og stemmerett på Friidrettstinget:a. Styret

b. 3 representanter fra hver krets

. Kontrollutvalgets leder

d. Lovutvalgets leder

e. Representanter fra lagene, med 1 representant for hver påbegynt 50 medlemmer totalt, dog mest 3 representanter fra ett enkelt lag.

1. Representanter for kretser og lag må være valgt på ordinært eller ekstraordinært årsmøte/ting eller på medlemsmøte med dette valg på kunngjort sakliste, eller oppnevnt av styret. Representantene har en stemme hver.
2. Møterett, talerett og forslagsrett på Friidrettstinget som ligger innenfor utvalgets/komiteens arbeidsområde:
	1. Kontrollutvalgets øvrige medlemmer
	2. Lovutvalgets øvrige medlemmer
	3. Valgkomitéens medlemmer
	4. Ledere i øvrige styreoppnevnte utvalg/komiteer, eventuelt nestleder eller medlem dersom leder er forhindret fra å møte.’

Møterett og talerett på særforbundstinget:

* 1. NFIFs generalsekretær
	2. 1 representant for Trenerforeningen

.

1. Møterett og talerett på særforbundstinget:
2. Revisor, i saker som ligger innenfor sitt arbeidsområde
3. Representant for NIF
4. 2 representanter for landslagsutøverne
5. Representantene må være medlem av det lag eller utvalg vedkommende representerer.
6. For å ha stemmerett, være valgbar til tingvalgte organer og kunne velges/oppnevnes som representant til Idrettstinget, må man ha fylt 15 år i løpet av kalenderåret, vært medlem av et idrettslag som er medlem i særforbundet i minst én måned og ha gjort opp sine økonomiske forpliktelser til idrettslaget.
7. En person kan ikke samtidig inneha mer enn et av følgende verv i et særforbund: medlem av styret, valgkomité, kontrollutvalg, lovutvalg, revisor, utvalg som ilegger sanksjoner. Person med slikt verv kan ikke møte på særforbundstinget som representant for et annet organisasjonsledd.

**§ 16 Ledelse av friidrettstinget**

Tinget ledes av valgt(e) dirigent(er). Verken dirigent eller referent behøver å være valgt/oppnevnt representant.

**§ 17 Friidrettstingets oppgaver**

1. Friidrettstinget skal:
	1. Godkjenne de fremmøtte representantene.
	2. Velge dirigent(er).
	3. Velge protokollfører(e).
	4. Velge to representanter til å underskrive protokollen.
	5. Godkjenne innkallingen.
	6. Godkjenne sakslisten.
	7. Godkjenne forretningsorden.
	8. Behandle Styrets og utvalgenes beretninger
	9. Behandle særforbundets regnskap i revidert stand, styrets økonomiske beretning, revisors beretning og kontrollutvalgets beretninger
	10. Bestemme sted og teknisk arrangør av Hovedmesterskapet om 2 ½ og 3 ½ år.
	11. Behandle forslag og saker.
	12. Fastsette kontingent
	13. Behandle langtidsplan og langtidsbudsjett (2 år).
	14. Engasjere revisor til å revidere særforbundets regnskap.
	15. Foreta følgende valg:
		1. President og visepresident
		2. 7 styremedlemmer. Ett av styremedlemmene skal ved valget være under 26 år.
		3. Kontrollutvalg med minst 4 medlemmer (3 medlemmer og et vara).
		4. Representanter til Idrettstinget og møter i de organisasjoner forbundet er tilsluttet eller gi styret fullmakt til å oppnevne representantene.
		5. Lovutvalget: Leder og 4 medlemmer og 2 varamedlemmer.
		6. Valgkomité med leder og 4 medlemmer. Et av medlemmene ved valget skal være under 25 år og både kretser og klubber skal være representert.
2. President og visepresident velges enkeltvis. Øvrige medlemmer til styret velges samlet. Eventuelle medlemmer av WA’s og EA’s er etter vedtak i disse organer fullverdige medlemmer av NFIF’s styre.

**§ 18 Stemmegivning på friidrettstinget**

1. Friidrettstinget er beslutningsdyktige med det antall representanter som møter.
2. Med mindre annet er bestemt i denne lov, skal et vedtak, for å være gyldig, være truffet med alminnelig flertall av de avgitte stemmer. Ingen representant har mer enn én stemme, og ingen kan stemme på vegne av andre. Blanke stemmer skal anses som ikke avgitt.
3. Valg foregår skriftlig hvis det foreligger mer enn ett forslag eller det fremmes krav om det. Blanke stemmer, eller stemmer på kandidater som ikke er foreslåtte, eller som inneholder flere kandidater enn det antall som skal velges, teller ikke, og stemmene anses som ikke avgitt. .
4. Når et valg foregår enkeltvis og en kandidat ikke oppnår mer enn halvparten av de avgitte stemmer, foretas omvalg mellom de to kandidater som har oppnådd flest stemmer. Er det ved omvalg stemmelikhet, avgjøres valget ved loddtrekning.
5. Når det ved valg skal velges flere ved en avstemning, må alle, for å anses valgt, ha mer enn halvparten av de avgitte stemmer. Dette gjelder ikke ved valg av varamedlem. Hvis ikke tilstrekkelig mange kandidater har oppnådd dette i første omgang, anses de valgt som har fått mer enn halvparten av stemmene. Det foretas så omvalg mellom de øvrige kandidater og etter denne avstemning anses de valgt som har fått flest stemmer. Er det ved omvalg stemmelikhet, avgjøres valget ved loddtrekning.
6. Lovutvalget har fullmakt til å foreta den endelige redigering og språklige utforming av Friidrettstingets vedtak, dog uten at vedtakenes realitet endres.
7. Referat fra Friidrettstinget skal være sendt til kretser og lag innen 8 uker.

**§ 19 Ekstraordinært friidrettsting**

1. Ekstraordinært friidrettsting innkalles av styret med minst 2 ukers frist etter:
	1. Vedtak av NFIFs styre eller Friidrettstinget.
	2. Vedtak av Idrettsstyret eller Idrettstinget.
	3. Skriftlig krav fra minst 2/3 av kretsene eller 1/3 av tilsluttede lag.
2. Saklisten og andre nødvendige dokumenter skal vedlegges innkallingen eller være gjort tilgjengelig på forsvarlig måte og dette skal fremgå av innkallingen
3. Et ekstraordinært friidrettsting er vedtaksført med det antall godkjente representanter som møter.
4. Et ekstraordinært friidrettsting skal bare behandle de saker som er angitt i vedtaket eller i kravet/kravene om innkalling av det ekstraordinære friidrettstinget.
5. Ved innkalling i strid med bestemmelsen, avgjør det ekstraordinære Friidrettstinget hhv. under godkjenning av innkalling og godkjenning av saklisten, om det ekstraordinære Friidrettstinget er lovlig innkalt og om det er saker som ikke kan behandles.
6. Forøvrig gjelder regler som ved ordinært Friidrettsting.

**§ 20 Disponeringer av vesentlig betydning, ekstraordinære karakter eller betydelig omfang**

Disposisjoner av vesentlig betydning, ekstraordinær karakter, eller betydelig omfang i forhold til særforbundets størrelse eller virksomhet må vedtas på tinget. Slike disposisjoner må fattes med 2/3 flertall, dersom 1/3 av de stemmeberettigete krever det.

**§ 21 Styret**

1. Friidrettsforbundet ledes og forpliktes av styret som er forbundets høyeste myndighet mellom tingene.
2. Styret skal bl.a.:
	1. Iverksette Friidrettstingets og NIFs vedtak og bestemmelser.
	2. Forestå forbundets daglige administrasjon, representere dette utad og utøve dens faglige myndighet.
	3. Påse at særforbundets midler brukes og forvaltes på en forsiktig måte i samsvar med de vedtak som er fattet på Friidrettstinget eller av overordnet organisasjonsledd, og sørge for at friidrettsforbundet har en tilfredsstillende organisering av regnskaps- og budsjettfunksjonen, og har en forsvarlig økonomistyring.
	4. Virke for friidrettens utvikling i landet og arbeide med saker som er nevnt i § 3.
	5. Oppnevne utvalg, råd og komiteer etter oppdrag fra Friidrettstinget eller som styret finner påkrevet, samt utarbeide mandat/instruks for disse.
	6. Oppnevne representanter til Idrettstinget dersom Friidrettstinget ikke har valgt representanter.
	7. Representere norsk friidrett overfor utlandet
	8. Utarbeide beretninger, legge fram revidert regnskap og budsjett for de neste to kalenderår for Friidrettstinget.
	9. Innkalle til ledermøte.
	10. Tilrettelegge andre saker som skal behandles av Friidrettstinget og utarbeide rapport om økonomi og drift til ledermøtet.
	11. Sørge for at tvister innen norsk friidrett blir avgjort i henhold til gjeldende retningslinjer
	12. Være domsinstans for disiplinære og faglige tvister som fremmes fra organisasjonen
	13. Fordele årets nasjonale og internasjonale stevner i henhold til innkomne søknader, samt approbere andre stevner etter at vedkommende krets er gitt anledning til å uttale seg.
	14. Bestemme tid og sted for Friidrettstinget.
	15. Bevilge beløp til økonomisk støtte for kretser og lag
	16. Søke om offentlige midler.
	17. Føre forhandlinger med NRK og andre medieorganisasjoner vedrørende friidrettsarrangementer som ønskes overført i TV og radio, enten direkte, som videofilm eller på andre måter for arrangementer forbundet har rettigheter til. Forhandlinger om andre friidrettsarrangementer skal føres av de lag eller kretser som har rettighetene, men avtalene skal godkjennes av Styret. Rene lokale arrangementer kan frigis av Styret etter søknad.
	18. Styret skal fastsette regler og reglementer på områder som ikke omfattes av lov og bestemmelser. Forøvrig kan Styret treffe vedtak i enhver sak som ikke uttrykkelig er lagt til Friidrettstinget, eller der det ikke er fattet vedtak.
	19. Når særlige grunner tilsier det, og etter at lovutvalget har uttalt seg, kan Styret for et enkelt tilfelle ved enstemmighet treffe midlertidig beslutning om at bestemmelser gitt av Friidrettstinget ikke skal gjelde. Varige endringer forelegges førstkommende Friidrettsting til avgjørelse. Styret kan alltid fatte vedtak som er nødvendig for å avverge tap eller skade for NFIF.
3. Styret er vedtaksført når et flertall er til stede. Styrets medlemmer skal ha fri og uhindret adgang til alle stevner og oppvisninger som kretser eller lag arrangerer, til treningsplasser samt til alle kretsting.

1 representant valgt av og blant NFIFs ansatte møter som fullverdig medlem og med fulle rettigheter. Representanten har personlig vararepresentant.

1. Styret skal avholde møter når Presidenten bestemmer det eller minst 3 styremedlemmer forlanger det.

**§ 22 Faste komiteer og utvalg**

Friidrettsforbundet skal ha følgende faste komiteer:

1. Lovutvalg. Lovutvalget kan avgi uttalelser om de lovtekniske sider ved endringer i lov og bestemmelser og om fortolkningsspørsmål som blir forelagt det. Lovutvalget kan selv legge fram forslag.
Forøvrig henvises til § 14 (6). Lovutvalget er ankeinstans for saker av disiplinære og faglige tvister som forelegges Styret for avgjørelse. Lovutvalget er beslutningsdyktig når minst 3 medlemmer er tilstede.
Lovutvalget har fullmakt til å foreta den endelige redigering og språklige utforming av Friidrettstingets vedtak, dog uten at vedtakenes realitet endres.
2. Kontrollutvalg. Kontrollutvalget har følgende oppgaver:
	1. Påse at særforbundets virksomhet drives i samsvar med særforbundets og overordnet organisasjonsledds regelverk og vedtak.
	2. Ha et særlig fokus på at særforbundet har forsvarlig forvaltning og økonomistyring, at dets midler benyttes i samsvar med lover, vedtak, bevilgninger og økonomiske rammer.
	3. Forelegges alle forslag til vedtak som skal behandles på tinget, og avgi en uttalelse til de saker som ligger innenfor sitt arbeidsområde.
	4. Føre protokoll over sine møter, avgi en beretning til tinget, ha minst et årlig møte med revisor, og ved behov engasjere revisor for å utføre de revisjonsoppgaver utvalget finner nødvendig.

Kontrollutvalget skal ha tilgang til alle opplysninger, redegjørelser og dokumenter som utvalget anser nødvendig for å utføre sine oppgaver.

1. Valgkomité: Komiteen velges på friidrettstinget på fritt grunnlag etter innstilling fra Styret, og skal legge frem innstilling på kandidater til alle øvrige tillitsverv som skal velges på Friidrettstinget. Medlem av valgkomité som selv blir kandidat til verv, plikter og tre ut av valgkomiteen, med mindre vedkommende skriftlig meddeler valgkomiteen og forslagstiller at vedkommende ikke er aktuell for vervet.

**V. ØVRIGE BESTEMMELSER**

**§ 23 Alminnelige disiplinærforføyninger, sanksjoner etter kamp- og konkurranseregler, straffesaker og dopingsaker**

1. For alminnelige disiplinærforføyninger, og sanksjoner gjelder NIFs regelverk .
2. For straffesaker og dopingsaker gjelder NIFs regelverk.

**§ 24 Avtaler og samarbeid mellom friidrettsforbundet og næringslivet**

Avtaler og samarbeid mellom friidrettsforbundet og næringslivet reguleres i NIFs lov kapittel 13.

**§ 25 Idrettens markeds-, medie- og arrangementsrettigheter**

Markeds-, medie- og arrangementsrettigheter reguleres i NIFs lov kapittel 14.

**§ 26 Lovendring**

1. Styret skal oppdatere loven i samsvar med eventuelle endringer i NIFs lov/lovnorm, og gjøre endringene kjent i organisasjonen så snart de er vedtatt av styret.
2. Øvrige lovendringer kan bare foretas på ordinært eller ekstraordinært friidrettsting etter å ha vært oppført på saklisten, og krever 2/3 flertall av de avgitte stemmer. Endringene trer i kraft straks, med mindre tinget vedtar noe annet. Dersom tinget vedtar lovendringer, sendes protokollen til Idrettsstyret. Ved eventuell motstrid mellom særforbundets regelverk og NIFs regelverk, går NIFs regelverk foran. Idrettsstyret kan, som overordnet organisasjonsledd, pålegge nødvendig endring for å unngå motstrid med NIFs regelverk.
3. Endringer i §§ 26 og 27 kan ikke vedtas av særforbundet selv, med mindre endringene følger av NIFs regelverk eller lovnorm.

**§ 27 Oppløsning – Sammenslutning – utmelding**

1. Særforbund som ønsker å melde seg ut av NIF, sender melding om dette direkte til Idrettsstyret og anses utmeldt 3 måneder etter at Idrettsstyret har mottatt meldingen.
2. Forslag om oppløsning av NFIF må først behandles på ordinært Friidrettsting. Blir oppløsning vedtatt med minst 2/3 flertall, innkalles det til ekstraordinært friidrettsting som avholdes tidligst tre måneder senere. For at oppløsning skal skje, må vedtaket her gjentas med 2/3 flertall.
3. Ved utmelding eller tap av medlemskap skal eiendeler opparbeidet som en direkte følge av NFIF medlemskap i NIF, tilfalle et formål godkjent av Idrettsstyret. Ved oppløsning, eller annet opphør, tilfaller friidrettsforbundets overskytende midler etter avvikling et formål godkjent av Idrettsstyret.
4. Vedtak om sammenslutning med andre særforbund, og nødvendige lovendringer i tilknytning til dette, fattes med 2/3 flertall på tinget.

**Del II SÆRBESTEMMELSER FOR NFIF**

**VI Ledelse**

**§ 28 Ledermøtet**

1. Ledermøtet består av Styret, kretsrepresentanter og representanter for øvrige funksjoner nevnt i pkt.6.
2. Ledermøtet er et rådgivende organ for Styret.
3. Ledermøte holdes hvert annet år innen utgangen av april det år det ikke er Friidrettsting.
	1. Sted og tid fastsettes av Styret. Meddelelse om ledermøtet sendes ut 2 måneder i forveien. Innkalling med saksliste sendes ut 2 uker før ledermøtet holdes.
	2. Ved ledermøtet benyttes reiseutgiftsfordeling.
4. Et ledermøte skal:
	1. Godkjenne frammøtte representanter.
	2. Godkjenne innkalling, saksliste og forretningsorden.
	3. Velge dirigent og sekretær(er) og 2 representanter til å underskrive referatet.
	4. Gjennomgå følgende saker:
		1. Saker fremmet av Styret, herunder Styrets og Kontrollutvalgets rapporter om økonomi og drift.
		2. Friidrettskretsenes medvirkning i gjennomføringen av NFIFs handlingsprogram for perioden.
		3. Andre aktuelle saker.
		4. Ledermøtet kan vedta henstillinger til Styret.
5. Ledermøtet ledes av en dirigent valgt blant ledermøtets representanter.
6. Ledermøtets sammensetning skal være som følger og hvor samtlige har tale-, forslags- og stemmerett:
	1. Styret.
	2. Generalsekretær.
	3. To representanter fra hver friidrettskrets, som skal være kretsleder og nestleder eller annet medlem av kretsstyret etter skriftlig fullmakt fra kretsstyrets leder.
	4. Kontrollutvalgets leder.
	5. Lovutvalgets leder.
	6. Revisor.

Ved frafall møter vararepresentanter.

**§ 29 Innkalling til ledermøte og styremøter**

Styret innkaller til ledermøte og presidenten til styremøter. Styremøter skal også holdes når minst 3 av styrets medlemmer forlanger det.

**§ 30 Forretningsutvalg**

Styret kan oppnevne forretningsutvalg. Utvalget består i tilfelle av presidenten og minst to av Styrets medlemmer. Styret bestemmer selv forretningsutvalgets myndighetsområde.

**§ 31 Generalsekretæren**

(1) Generalsekretæren er leder for sekretariatet og ansvarlig for alle administrative funksjoner innen NFIF. Generalsekretæren setter i verk setter vedtak som er truffet av landsstyret og Styret og arbeider forøvrig etter gjeldende instruks.

(2) Generalsekretæren møter med tale- og forslagsrett på Friidrettstinget, på ledermøtet, i styret og arbeidsutvalget og i alle komitéer.

**VII De aktives representasjon**

**§ 32 Hovedregler**

1. En aktiv friidrettsutøver kan være medlem av flere idrettslag, men kan ikke representere mer enn ett lag innen kalenderåret i stevner arrangert av NFIF, dets kretser og lag.
	1. Som aktiv utøver regnes enhver som i inneværende eller foregående år har deltatt i approbert konkurranse arrangert av NFIF, dets kretser og lag.
	2. Unntatt er utøvere i åpne klasser i mosjonsløp som ikke representerer lag tilsluttet NFIF eller utøvere som bare har deltatt for skole eller militæravdeling iht. § 32(2).
	3. Resultater oppnådd av utøvere for en klubb som har samarbeidsavtale i henhold til § 32(3) kan anvendes av både overbyggingsklubb og moderklubb. Dette gjelder for nasjonale serie for jenter, gutter, junior, senior og veteraner.
2. Utøvere i militærtjeneste og skoleelever i grunnskolen og videregående skole kan for hver konkurranse velge om de vil starte for sitt idrettslag, sin skole eller sin militære avdeling. Utøveren kan kun stille for skole eller militæravdeling dersom dette godkjennes av utøverens lag.
3. Jenter og gutter i alderen 15-19 år kan representere ett lag i jente- og gutteklassene og et annet lag i junior- og seniorklassene hvis det er inngått en samarbeidsavtale om dette mellom de to lag. En slik avtale skal godkjennes av Styret og skal gjelde for minst et år.
	1. Avtale kan inngås av lag som ligger i samme krets eller maksimalt 100 km reisevei fra respektive hjemsted som er angitt i idrettsregistreringen. En samarbeidsavtale etter denne paragraf kan ikke omfatte kun stafetter. Utøvere kan representere i henhold til avtalen 1 måned etter at den er godkjent av NFIF.
	2. Den klubben utøveren representerer i senior-og juniorsammenheng benevnes overbyggingsklubb, mens den klubb utøveren representerer i gutte-og jentesammenheng benevnes moderklubb.
	3. Søknad om godkjenning av slik avtale skal sendes NFIF på fastsatt skjema i to eksemplarer.
	4. Lag som har inngått slik samarbeidsavtale kan også stille felles stafettlag under overbyggingsklubbens navn i klasser opp til og med 22 år.
	5. En klubb kan ikke samtidig være overbyggingsklubb og moderklubb, men en overbyggingsklubb kan ha flere moderklubber. Avtale skal inngås separat mellom hver og en av dem.
	6. En moderklubb kan ha samarbeidsavtale kun med en overbyggingsklubb.
	7. En samarbeidsavtale kan ikke inngås for bare enkeltutøvere.
	8. Avtalen kan sies opp med minst tre måneders varsel. Dog utløper avtalen ved første årsskifte etter utløpet av varselsperioden.
	9. Øvrig innhold i samarbeidsavtalen avtales klubbene i mellom.
	10. Utøvere i en moderklubb har rett til å reservere seg mot å representere overbyggingsklubben.

**§ 33 Representasjonsovergang.**

(1) Generelt.

a. Ønsker en aktiv utøver å representere et nytt lag i neste kalenderår, må utøveren sende skriftlig melding om dette på fastsatt skjema til sitt gamle lag og til Norges Friidrettsforbund innen 31. desember.

b. Dersom et lag ønsker å melde sin interesse for en utøver, skal dette skje skriftlig til vedkommende utøvers lag og ikke bare direkte til den aktive.

c. En utøver er startberettiget for nytt lag først når eventuell overgangssum er betalt.

d. I det samme, eller neste år, skal det gamle lag og NFIF skriftlig underrettes om det nye representasjonslag. Det nye lag er ansvarlig for at meldingen sendes.

e. Utøveren kan representere sitt nye lag fra og med den dato meldingen er poststemplet, dog tidligst fra 1. januar, såfremt alle forpliktelser til det gamle lag er brakt i orden.

f. Avsender av meldinger om representasjonsovergang kan bli avkrevd dokumentasjon for når melding er sendt.

(2) Særregler for NM-kvalifiserte - Kompensasjonskrav.

a. Er utøveren kvalifisert for deltakelse i hovedmesterskapet kommende år, kan det gamle laget kreve kompensasjon fra det nye laget, dersom det gamle laget og utøveren har inngått skriftlig avtale om dette. For utøvere som har inngått skriftlig avtale med sitt lag er fristen for å sende melding til sitt gamle lag 31. oktober. Dette må fremgå av avtalen. Er kontrakten utløpt og ikke fornyet innen denne dato, gjelder 31. desember som meldingsfrist også for disse utøverne.

b. Krav om kompensasjon skal fremsettes senest 14 dager etter at overgangsmeldingen er mottatt. Meldinger om utmelding, nytt lag og eventuell kompensasjonskrav må avsender kunne dokumentere rettidig innsending.

c. Det nye og det gamle laget har maksimalt 30 dagers frist til å bli enig om overgangsforholdet. Dersom det oppstår uenighet om beløpets størrelse, avtalens innhold eller overholdelse av frister kan hvert av lagene forelegge saken for Styret til avgjørelse. Denne avgjørelse er endelig og skal være fattet innen 30 dager etter at NFIF har mottatt saken.

d. Når enighet er oppnådd mellom lagene, eller beslutning er fattet av NFIF, skal overgangskompensasjon betales innen 10 dager fra beslutningsdato. Ved for sen betaling regnes den til enhver tid gjeldende morarente ved næringskjøp.

e. Inntil endelig avgjørelse foreligger er ikke utøveren startberettiget for noen av lagene. Utøveren kan oppnå starttillatelse for sitt nye lag såfremt dette lag deponerer et beløp i NFIF tilsvarende det gamle lags totale krav.

f. Hvis et lag ikke har overholdt de forpliktelser overfor den aktive som kontrakten tilsier, kan krav om kompensasjon helt eller delvis bortfalle. Forutsetningen er at den aktive har gjort dokumenterbart krav om oppfyllelse av avtalens bestemmelser. (Kvittering på kopi av kravet.)

g. Tvisten avgjøres av Styret etter at en gruppe bestående av en representant fra Aktives Organisasjon og to fra de berørte lagene og en fra Lovutvalget, har avgitt en vurdering av hvilken grad avtalen er misligholdt og hvilke konsekvenser det eventuelt bør få for et kompensasjonskrav.

(3) Særregler for jenter og gutter 11-14 år. Jenter og gutter 11-14 år kan få overgang i sesongen uten å ha gitt melding til gammelt lag innen 31/12 året før. Utøverne kan representere sitt nye lag 30 dager etter at melding er gitt skriftlig til gammelt lag. Den krets hvor flyttingen foregår, eller den som det flyttes til, kan dispensere. Denne ordningen gjelder også for 15-åringer fram til første start i det kalenderåret de fyller 15 år.

(4) Unntak for ikke aktive og ved oppløsning av lag.

a. Utøvere som i henhold til § 32(1) ikke er aktive, kan representere et nytt lag så snart medlemskapet i laget og forhold til gammelt lag formelt er i orden.

b. Utøvere hvis lag blir oppløst eller utmeldt av NFIF, kan straks representere et nytt lag.

(5) Unntak ved flytting til annen kommune eller annet distrikt.

a. Ved flytting til annet distrikt kan utøveren på fastsatt skjema søke Styret om overgang til lag med adresse inntil 50km fra utøverens nye adresse.

b. Som bekreftelse på at det ikke gjelder tilfeldig eller kortvarig opphold må vedlegges offentlig flytteattest eller studiebevis fra læreanstalt.

c. Søknad om dispensasjon ved flytting skal sendes senest 3 måneder etter at flytting har funnet sted. Ved innvilget søknad kan utøveren starte for sitt nye lag 14 dager etter at søknaden er poststemplet.

d. Dispensasjon i forbindelse med flytting kan bare innvilges en gang i kalenderåret.

(6) Ferierepresentasjon.

a. Studenter og skoleelever som bor utenfor sitt hjemsted i studietiden kan representere sitt hjemmelag i sommerferien. Søknad om dispensasjon må sendes senest 16. mai på fastsatt blankett til forbundskontoret.

b. Dispensasjonen må strekke seg over minst 14 dager, og kan bare gis for tidsrommet 1.juni - 31. august.

c. Kontraktsbundne utøvere må ha tillatelse av sitt lag. Dette må fremgå av kontrakten.

**§ 34 Andre bestemmelser om representasjon**

(1) Utøverrepresentanter - managere.

a. I samsvar med regel 7 i IAAFs representasjonsbestemmelser kan Forbundet i samsvar med utøverens klubb tillate at utøveren benytter autoriserte utøverrepresentanter når det gjelder planlegging, opplegg og forhandlinger om utøverens program. Forbundet skal autorisere utøverrepresentanter og føre nødvendig kontroll med at det kun er autoriserte utøverrepresentanter som fungerer innen norsk friidrett. Forbundet skal sørge for at det utarbeides skriftlig kontrakt med utgangspunkt i det regelverk som til enhver tid fastsettes av Forbundet. Oppstår det uenighet i forbindelse med valg av utøverrepresentant, avgjør Forbundet hvem som skal være utøverrepresentant.

b. Utøvere som benytter en ikke-autorisert utøverrepresentant, vil bli gjenstand for sanksjoner i henhold til nasjonalt og internasjonalt regelverk på dette området.

c. Utøvere som ikke benytter seg av en autorisert utøverrepresentant skal la seg representere av sitt lag.

(2) Utenlandske statsborgere og utøvere med både norsk og utenlandsk statsborgerskap som ikke er startberettiget for Norge i henhold til IAAFs bestemmelser §1.

a. Utenlandske statsborgere kan i individuelle konkurranser representere en norsk klubb såfremt medlemskap i norsk klubb er i orden.

b. For å representere på landslag eller i internasjonale mesterskap for Norge må utøveren være startberettiget for Norge i henhold til IAAFs bestemmelser §1.

c. For å delta i norske mesterskap, som ikke er vedtatt å være åpne mesterskap, må utøveren ha vært folkeregistrert og hatt sitt primære og permanente bosted i landet 24 måneder ved påmeldingsdato. Det må søkes om tillatelse om startberettigelse i hvert enkelt tilfelle, og det må dokumenteres at ovennevnte betingelser er oppfylt. Øvrige regler om startberettigelse i norske mesterskap finnes i ”Reglement og retningslinjer for norske mesterskap”.

d. For å delta på stafettlag og i NFIFs serier må utøveren ha oppholdt seg i Norge sammenhengende i mer enn de 3 siste månedene forut for konkurransen. Dokumentasjon for startberettigelse må framlegges ved påmelding. All deltakelse av utenlandske statsborgere krever starttillatelse fra vedkommendes nasjonale forbund og av NFIF.

(3) Militærtjeneste. Idrettsutøvere i militærtjeneste, som ikke er medlemmer av lag tilsluttet NFIF, kan representere sin militæravdeling i stevner arrangert av forbundet, dets kretser og lag.

(4) Antidoping. Enhver utøver, utøvers støttepersonell og andre personer innen friidretten er forpliktet til å overholde bestemmelsene om antidoping og de retningslinjer som foreligger om dette slik det framgår av IAAFs regel 30 og retningslinjene til Antidoping Norge.

(5) Dopingtesting. Det er en forutsetning for å delta i friidrett at en utøver tillater at testing for ulovlige substanser kan foretas både i og utenfor konkurranser i henhold til gjeldende antidopingbestemmelser gitt av IAAF i deres regel 35 og av Antidoping Norge, Slike tester kan utføres på oppdrag av IAAF, EA, NFIF eller Antidoping Norge og kan foretas av den instans disse bestemmer.

**VIII Forskjellige bestemmelser**

**§ 35 Straffesaker**

(1) For saker om straff gjelder NIFs straffebestemmelser. Friidrettstinget fastsetter eventuelt supplerende bestemmelser. Lag, krets og forbund kan ha utfyllende bestemmelser som dog ikke må stride mot NIFs straffebestemmelser.

(2) Tvister.

a. Eventuelle tvister som berører utøvere, utøveres støttepersonell eller andre innen friidretten. Dersom tvist oppstår, på et hvilket som helst grunnlag, skal saken oversendes enten NIFs Domsutvalg eller NFIFs Styre avhengig av sakens karakter og strafferamme, med mindre regler tilsier annen behandling i den spesielle saken. Saken skal behandles i samsvar med IAAFs regel 60.2

b. Eventuell tvist mellom NFIF og IAAF.
Dersom tvist oppstår så skal denne behandles i henhold til IAAFs regel 60.6.

c. Eventuell tvist mellom NFIF og andre medlemsforbund i IAAF. Dersom en tvist oppstår så skal denne behandles i henhold til IAAFs regel 60.8.

**§ 36 Hedersbevisninger**

(1) Forbundets fortjenestemedalje kan etter enstemmig vedtak av Styret tildeles i et antall av høyst en hvert år for fremragende innsats for norsk friidrett gjennom flere år.

(2) Forbundets gullmedalje for aktiv idrett kan etter enstemmig vedtak av Styret i et antall av høyst en hvert år tildeles den utøver som gjennom flere år har vist fremragende dyktighet.

(3) Forbundets hedersmerke i rød emalje kan etter enstemmig vedtak av Styret tildeles utenlandske borgere som på fortjenestfull måte har gagnet norsk friidrett.

(4) Forbundets diplom kan etter enstemmig vedtak av Styret tildeles for administrativt arbeid gjennom flere år.

(5) Forbundets erkjentlighetsbevis tildeles alle som har hatt verv i Styret, forbundets utvalg eller som formann i krets i minst 2 år.

(6) De hedersbevisninger som er nevnt i denne paragraf, kan ikke tildeles noen mer enn en gang.

**§ 37 Rapporter**

(1) Klubbene rapporterer hvert år gjennom de til enhver tid gjeldende regler i NIFs idrettsregistrering.

(2) NFIF kan etter behov pålegge kretser og lag rapportering ut over idrettsregistreringen dersom Styret finner dette påkrevet.

(3) Idrettsregistreringen (pkt. 1) er årlig og gjennomføres etter NIFs regler. Dersom et lag ikke utfører den pålagte registreringen kan dette medføre at laget blir strøket av NIF etter deres retningslinjer. Hvis en krets ikke har sendt inn rapport til Norges Friidrettsforbund (pkt 2) innen 1 måned etter at varsel er mottatt fra Styret, kan dette utelukke kretsen og dens lag fra forbundet inntil rapport foreligger hos Styret. På samme måte kan et kretsstyre utelukke et lag som ikke oppfyller sine forpliktelser til kretsen.